Obama, thirrje demokratëve për të mbështetur Hillary Clinton
Presidenti Obama u bëri thirrje pjesëmarrësve në kuvendin demokrat të lënë mënjanë frikën dhe cinizmin dhe të hedhin votën për një kandidate që përfaqëson premtimin e Amerikës
Presidenti Barack Obama doli dje para pjesëmarrësve në Kuvendin Demokrat në Filadelfia ku foli për rëndësinë e zgjedhjes së Hillary Clintonit si presidente. Zoti Obama dhe demokratë të tjerë të njohur u hodhën në kritika të hapura ndaj kandidatit republikan Donald Trump. Toni i fjalimeve dhe kritikat e ngritura sinjalizojnë se do të ketë një fushatë intensive dhe të ashpër për zgjedhjet e nëntorit. Presidenti Barack Obama, doli përsëri në skenën e Kuvendit Demokrat. Por këtë radhë zoti Obama e mori fjalën për të folur për meritat e ish-rivales së tij politike, Hillary Clinton, e cila tani shpreson të bëhet presidentja e ardhshme e Shteteve të Bashkuara. Fillimisht, presidenti u ndal tek pretendenti republikan për këtë post, Donald Trump. Duke folur për meritat e zonjës Clinton si kandidate, Presidenti Obama tha se askush nuk ka qenë më i përgatitur për këtë detyrë, apo për të bashkuar vendin: Një moment simbolik në skenë, i ngjashëm me kalimin e stafetës, i bëri delegatët të shpërthenin në brohoritje. Demokratët po ashtu pritën me entuziazëm Nënpresidentin Joe Biden, i cili u hodh menjëherë në sulm kundër Donald Trumpit. Më herët dje, demokratët emëruan zyrtarisht Senatorin nga Virxhinia Tim Kaine si kandidatin e tyre për nënpresident. Në fjalën e tij, zoti Kaine la të kuptohej se është i gatshëm për betejën elektorale: Vetë Donald Trumpi vazhdoi dje fushatën me sulme të reja kundër Hillary Clintonit, duke vazhduar t’i referohej rivales së tij si një politikane mashtruese. Por zoti Trump tronditi shumë njerëz kur i bëri thirrje Rusisë të përpiqet të gjejë emailet e zhdukura nga koha kur Hillary Clinton ishte sekretare shteti. Komentet e zotit Trump shkaktuan një reagim të ndezur tek folësit në Kuvendin Demokrat, përfshirë ish-Sekretarin e Mbrojtjes Leon Panetta, si dhe ish-Nënsekretarin e Shtetit Nicholas Burns, i cili foli me Zërin e Amerikës: Tani demokratët presin momentin më kulmor të javës: fjalimin që do të mbajë sonte zonja Clinton ku ajo do të pranojë emërimin e Partisë Demokrate, si e para grua që përfaqëson një parti kryesore politike në zgjedhjet presidenciale amerikane.